Nincsen e világon ennél
Nincsen e világon ennél szebb szó,
Mint: e borbul igyál, mert igen jó,
Ennek embereknél kelete nagy,
Mert te, Bakhus isten, igen jó vagy.
     Élj barátom, szerencsésen,
     Mindig frissen,
     Ezt felhajtván, élj kedvesen.

Áldott ez a pohár, ha tele áll,
S midőn jóságokkal kinál.
Áldott az a tőke, melly termesztett,
És a hely, melly téged nemzett.
     Élj barátom szerencsésen,
     Mindig frissen,
     Érted iszom, vedd kedvesen.
Népköltészet